

VLADA REPUBLIKE HRVATSKE

Zagreb, 8. veljače 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o podržavanju donošenja mjera pomoći za Sisačko-moslavačku županiju iz nadležnosti Hrvatskog zavoda za zapošljavanje |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

 Na temelju članka 1. i članka 31. stavka 3. Zakona o Vladi Republike Hrvatske („Narodne novine“, br. 150/11, 119/14, 93/16, 116/18 i 80/22), a u vezi s člankom 36. Zakona o tržištu rada („Narodne novine" broj 118/18, 32/20 i 18/22), Vlada Republike Hrvatske je na sjednici održanoj \_\_\_\_\_\_\_\_\_ 2023. godine donijela

**Z A K LJ U Č A K**

1. Vlada Republike Hrvatske podržava donošenje mjera pomoći za Sisačko-moslavačku županiju iz nadležnosti Hrvatskog zavoda za zapošljavanje.
2. Mjere pomoći dodjeljuju se u okviru mjera aktivne politike zapošljavanja i obuhvaćaju potpore za zapošljavanje i samozapošljavanje te potpore za mobilnost radne snage.
3. Ovaj Zaključak objavit će se Narodnim novinama.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**O b r a z l o ž e nj e**

Vlada Republike Hrvatske podržava donošenje mjera pomoći za Sisačko-moslavačku županiju iz nadležnosti Hrvatskog zavoda za zapošljavanje.

Mjere pomoći dodjeljuju se u okviru mjera aktivne politike zapošljavanja koje sukladno članku 36. Zakona o tržištu rada („Narodne novine“ br. 118/2018, 32/2020 i 18/2022) donosi Upravno vijeće Hrvatskog zavoda za zapošljavanje.

Mjere pomoći obuhvaćaju:

1. Potpore za zapošljavanje u Sisačko-moslavačkoj županiji – radi se o *de minimis* potpori kojom se poslodavcima omogućuje zapošljavanje radnika na području Sisačko-moslavačke županije financiranjem 100% troška bruto I plaće u trajanju od godine dana.

2. Potpore za samozapošljavanje - podnositeljima zahtjeva koji registriraju poslovni subjekt na području Sisačko-moslavačke županije omogućuje se dodijeliti potporu u iznosu do 15.000,00 eura bez obzira koju od prihvatljivih djelatnosti registriraju.

3. Mobilnost radne snage – Biram Hrvatsku – korisnicima potpore za samozapošljavanje u 2023. godini registriranima na području Sisačko-moslavačke županije, a koji su izvršili promjenu prebivališta na način da su se preselili iz ostalih županija Republike Hrvatske, omogućuje se iznos potpore od 7000 eura.

Sredstva za provedbu mjera pomoći za Sisačko-moslavačku županiju iz nadležnosti Hrvatskog zavoda za zapošljavanje osigurana su u Državnom proračunu Republike Hrvatske za 2023. godinu u ukupnom iznosu od 6 milijuna eura.